અમદાવાદનાં નગરદેવતા ભગવાન જગન્નાથજીનો ‘જળયાત્રા મહોત્સવ’ ગુરુવારે દબદબાભેર ઉજવાયો હતો. જેમાં ‘મિનિ રથયાત્રા’ જેવો જ માહોલ જોવા મળ્યો હતો. સાથે જ ષોડશોપચારવિધિથી થયેલાં જ્યેષ્ઠાભિષેક બાદ વર્ષમાં એક જ વખત દર્શન થાય છે, એવા ‘ગજવેશ’નાં દર્શન કરીને ભક્તો ધન્ય બન્યા હતા. આ વર્ષે જળયાત્રાનાં ગંગાપૂજન સમયે ષષ્ઠ પીઠાધીશ્વર વૈષ્ણવાચાર્ય દ્વારકેશલાલજી મહારાજ, નાયબ મુખ્યમંત્રી નીતિનભાઈ પટેલ, ગૃહરાજ્યમંત્રી પ્રદીપસિંહ જાડેજા, મેયર બિજલબેન પટેલ સહિત અગ્રણીઓ જોડાયા હતા. સાંજે શુભ સમયમાં ભગવાન મામાનાં ઘરે ગયા હતા. તેઓ નિજ મંદિરે તા.૧૨મી જુલાઈના રોજ પરત ફરશે. ઉલ્લેખનીય છે કે, ભગવાન જગન્નાથજીની ૧૪૧મી રથયાત્રા તા.૧૪મી જુલાઈનાં રોજ મહંત દિલીપદાસજી મહારાજની નિશ્રામાં અમદાવાદમાં ખૂબ જ હર્ષોલ્લાસપૂર્વક નીકળશે.